สถาบันพระปกเกล้า จัดนิทรรศการเมืองไทยใน รัชกาลที่ 7
สถาบันพระปกเกล้า ร่วมกับ เทศบาลนครอุดรธานี จัดนิทรรศการเคลื่อนที่ "เมืองไทยในรัชสมัยสมเด็จพระปกเกล้าเจ้าอยู่หัว สยามทัศนาห้วงเวลาแห่งการเปลี่ยนแปลง" ระหว่างวันที่ 27 กุมภาพันธ์ - 15 พฤษภาคม 2561 ณ พิพิธภัณฑ์เมืองอุดรธานี 
ที่พิพิธภัณฑ์เมืองอุดรธานี นายวัฒนา พุฒิชาติ ผู้ว่าราชการจังหวัดอุดรธานี เป็นประธานเปิดนิทรรศการเมืองไทยในรัชสมัยสมเด็จพระปกเกล้าเจ้าอยู่หัว สยามทัศนาห้วงเวลาแห่งการเปลี่ยนแปลง โดยมีนายอิทธิพนธ์ ตรีวัฒนสุวรรณ นายกเทศมนตรีนครอุดรธานี คณะผู้บริหาร หัวหน้าส่วนราชการ คณะครูและนักเรียนจากสถาบันการศึกษาต่างๆให้การต้อนรับ 
ศาสตราจารย์วุฒิสาร ตันไชย เลขาธิการสถาบันพระปกเกล้า กล่าวว่า สถาบันพระปกเกล้า ร่วมกับ เทศบาลนครอุดรธานี จัดนิทรรศการเคลื่อนที่ "เมืองไทยในรัชสมัยพระบาทสมเด็จพระปกเกล้าเจ้าอยู่หัว สยามทัศนาห้วงเวลาแห่งการเปลี่ยนแปลง" ขึ้น ณ พิพิธภัณฑ์เมืองอุดรธานี โดยสถาบันพระปกเกล้ามุ่งหวังให้ความรู้เกี่ยวกับพระราชประวัติและพระราชกรณียกิจในพระบาทสมเด็จพระปกเกล้าเจ้าอยู่หัว และสมเด็จพระนางเจ้ารำไพพรรณี พระบรมราชินี โดยรูปแบบของนิทรรศการได้จัดวางเนื้อหาไว้ 3 ส่วน คือ เนื้อหาบทนิทรรศการหลักส่วนที่ 1 เรื่องประชาธิปกธรรมราชา เนื้อหาบทนิทรรศการหลักส่วนที่ 2 เรื่องเมืองไทยในอดีต และเนื้อหาบทนิทรรศการหลักส่วนที่ 3 มณฑลอุดร แต่กาลก่อน อุดรธานี 
ศาสตราจารย์วุฒิสาร ตันไชย  กล่าวอีกว่า ภารกิจสำคัญประการหนึ่งของสถาบันพระปกเกล้า คือ การเผยแพร่พระราชประวัติ พระราชกรณียกิจของพระบาทสมเด็จพระปกเกล้าเจ้าอยู่หัว และสมเด็จพระนางเจ้ารำไพพรรณี พระบรมราชินี ในรัชกาลที่ 7 หวังเป็นอย่างยิ่งว่านิทรรศการในครั้งนี้จะเป็นส่วนเติมเต็มความรู้ ความเข้าใจ กระตุ้นจิตสำนึกรักบ้านเกิดและประเทศชาติ ให้แก่นักเรียน นักศึกษาและประชาชนที่สนใจ และเนื่องในปี 2561 เป็นปีที่สถาบันครบรอบ 20 ปี การจัดนิทรรศการเคลื่อนที่ดังกล่าวนี้ จะดำเนินจัดให้ความรู้ทางประวัติศาสตร์อย่างต่อเนื่องไปตามจังหวัดต่างๆ คือ จังหวัดเชียงใหม่ จันทบุรี และปัตตานี สำหรับผู้ที่สนใจในการศึกษาพระราชประวัติ พระราชกรณียกิจในพระบาทสมเด็จพระปกเกล้าเจ้าอยู่หัว และสมเด็จพระนางเจ้ารำไพพรรณี พระบรมราชินี สามารถเข้าเยี่ยมชมนิทรรศการเคลื่อนที่ "เมืองไทยในรัชสมัยสมเด็จพระปกเกล้าเจ้าอยู่หัว สยามทัศนาห้วงเวลาแห่งการเปลี่ยนแปลง" โดยจัดแสดงตั้งแต่วันที่ 27 กุมภาพันธ์ - 15 พฤษภาคม 2561 ณ พิพิธภัณฑ์เมืองอุดรธานี 
ทั้งนี้ สามารถสอบถามข้อมูลได้ที่ 02-2803414-4 ,042-245976 ,094-0085901หรือติดตามข้อมูลสถาบันพระปกเกล้าได้ที่ www.kpi.ac.th, www.facebook.com/kingprajadhipokmuseum